กองกบข.บรูไนลงทุน450ล้านจานชามชานอ้อย
APM เป็นที่ปรึกษากองทุน TPA
28 ธ.ค. 2554

APM เป็นที่ปรึกษากองทุน TPA 
ที่ กบข.กองทุนบรูไนลงขันใส่เงิน 450 ล้าน ธุรกิจบรรจุภัณฑ์จากชานอ้อยจ่อถือหุ้น 25% ปี 2556 ก่อนบริษัทเข้าตลาดหุ้น
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ (APM) เปิดเผยว่า บริษัทเป็นที่ปรึกษาทางการเงินของกองทุน Thai Prosperity Advisory Company Limited (TPA) นำเงินจำนวน 450 ล้านบาท ร่วมลงทุนในบริษัทบรรจุภัณฑ์เพื่อสิ่งแวดล้อม จ.ชัยนาท ใช้วัตถุดิบจากชานอ้อยมาทำแก้ว จาน ชาม เมื่อวันที่ 15 ธ.ค.ที่ผ่านมา
ทั้งนี้ กองทุน TPA เกิดจากการร่วมทุนของกองทุนบำเหน็จบำนาญข้าราชการ (กบข.) และกองทุนของรัฐบาลบรูไน Brunei Investment Agency (BIA) 
นายสมภพ กล่าวว่า กองทุน TPA ลงทุนทั้งหมด 450 ล้านบาท แบ่งเป็น หุ้นสามัญจำนวน 70 ล้านบาท หรือประมาณ 7% ของทุนจดทะเบียนและหุ้นกู้แปลงสภาพอีกจำนวน 380 ล้านบาท ซึ่งมีเงื่อนไขจะแปลงสภาพเป็นหุ้นในปี 2556 ทำให้ TPA ถือหุ้นทั้งหมด 25% และบริษัทบรรจุภัณฑ์จะเข้าจดทะเบียนในตลาดหลักทรัพย์แห่งประเทศไทยในปี 2557
น.ส.โสภาวดี เลิศมนัสชัย เลขาธิการ กบข. กล่าวว่า กองทุน TPA ลงทุนในบริษัทนี้ เพื่อต้องการส่งเสริมธุรกิจเกี่ยวกับสิ่งแวดล้อมและธุรกิจบรรจุภัณฑ์จากพืช ซึ่งจะเป็นที่ต้องการสูงมากในอนาคต